**EURÓPA PARLAMENT TAGJAINAK 2019. ÉVI VÁLASZTÁSÁVAL**

**KAPCSOLATOS TÁJÉKOZTATÓ**

**1./ Ki szavazhat?**

Szavazatot adhat le minden választópolgár, aki a választási névjegyzéken a választás napján szerepel, vagyis**,** aki a választás napjáig betölti a 18. életévét, és bíróság jogerős döntéssel nem tiltotta el a választójogától.

**2./Nem kaptam értesítőt. Ettől függetlenül szavazhatok?**

Igen. Az értesítő nincs kihatással a választójogra, pusztán a szavazás menetéről ad tájékoztatást a választópolgár számára. A szavazóhelyiségben sem kell azt a szavazatszámláló bizottság részére átadni, vagy felmutatni. Amennyiben Ön nem kapott értesítőt és meg kíván győződni arról, hogy hol adhatja le szavazatát, a Helyi Választási Irodában igényelheti értesítő előállítását.

**3./ Hol adhatom le a szavazatomat?**

A magyarországi lakcímmel rendelkező választópolgárok a lakóhelyük szerinti szavazókörben szavazhatnak. A szavazókör címét megtalálja az értesítőn, melyet április elejéig kellett megkapnia.

Amennyiben nem kapott értesítőt, a Helyi Választási Irodában kérheti annak pótlását, ha a névjegyzéken szerepel.

**4./ A szavazás napján nem tartózkodom a lakóhelyemen. Akkor hol szavazhatok?**

Lakóhelytől távol történő szavazásra az átjelentkezés lehetősége ad megoldást.

Az átjelentkezésre irányuló kérelemnek legkésőbb 2019. május 22-én 16.00 óráig kell megérkeznie a Helyi Választási Irodához (a továbbiakban: HVI). Kérelem benyújtható online a [www.valasztas.hu](http://www.valasztas.hu) honlapon, vagy személyesen, illetve postán beküldött Kérelem nyomtatványon. A Kérelem nyomtatvány beszerezhető a HVI-ban vagy letölthető a település honlapjáról.

Az átjelentkező választópolgár

* legkésőbb 2019. május 22-én 16.00 óráig módosíthatja vagy – levélben történő vagy elektronikus azonosítás nélküli elektronikus benyújtás esetén – visszavonhatja,
* legkésőbb 2019. május 24-én 16.00 óráig – személyes vagy elektronikus azonosítást követő elektronikus benyújtás esetén – visszavonhatja

átjelentkezési kérelmét.

Felhívom a figyelmet arra, hogy az átjelentkezéskor kizárólag települést jelölhet meg a választópolgár. Így előfordulhat, hogy egy nagyobb településre történő átjelentkezéskor (pl Debrecen) az átjelentkezők számára kijelölt szavazókör messze esik a tartózkodási helytől.

**5./ Mozgásában korlátozott hogyan élhet választójogával?**

Aki személyesen kíván szavazni mozgáskorlátozottként, annak a kijelölt akadálymentes szavazóhely a Kéky Lajos Művelődési Központban működő 1. számú szavazókör. Ide az átjelentkezést kérelmezni kell.

A városban egyébként a működő 18 szavazókörből 12 akadálymentesített, a mozgáskorlátozottak számára is megközelíthető.

Aki mozgásában oly mértékben korlátozott, hogy a szavazóhelyiségbe nem, vagy csak igen komoly erőfeszítések árán tudna eljutni, az mozgóurnát igényelhet.

Mozgóurna igénylés **levélben** 2019. május 22-én 16.00 óráig kérhető,

**személyesen, vagy elektronikus azonosítással**: 2019. május 24. 16.00 óráig,

ezt követően elektronikus azonosítással 2019. május 26-án 16.00 óráig HVI-nél,

illetékes SZSZB-né 2019. május 26-án legkésőbb 12.00 óráig.

A mozgóurna igénylő adatlapot a választópolgárnak kell aláírnia, de értelemszerűen azt bárki behozhatja a Helyi Választási Irodához, vagy leadhatja a szavazóhelyiségben.

Kérelem benyújtható online a [www.valasztas.hu](http://www.valasztas.hu) honlapon, vagy személyesen, illetve postán beküldött Kérelem nyomtatványon. A Kérelem nyomtatvány beszerezhető a HVI-ban vagy letölthető a település honlapjáról.

**6./ Vakok és gyengénlátók kaphatnak segítséget a szavazáskor?**

Igen, Braille írással szavazónak sablon igényelhető 2019. május 17. 16.00 óráig, vagy a szavazóhelyiségben hozzátartozójuk, kísérőjük, vagy a szavazatszámláló bizottság segítségét kérhetik a szavazólap kitöltéséhez.

**7./ Postán keresztül, vagy meghatalmazottal szavazhatok?**

Nem, a választójogot kizárólag személyesen lehet gyakorolni (kivéve külföldön élő magyarok).

**8./ Az Európa Parlament képviselőit személyükben választjuk?**

Nem, az Európai Parlament választáskor listára adhatjuk le a szavazatunkat. Magyarországon ún. **zárt listás** szavazás van, ami azt jelenti, hogy a listáról a jelöltek a párt által eredetileg bejelentett sorrendben jutnak mandátumhoz.

A listák megtekinthetők a [www.valasztas.hu](http://www.valasztas.hu) honlapon.

**9. Külföldön dolgozom, hol szavazhatok?**

Azok a magyarországi lakcímmel rendelkező választópolgárok, akik a szavazás napján külföldön tartózkodnak és ott kívánnak szavazni, kérhetik külképviseleti névjegyzékbe történő felvételüket. Így Magyarország nagykövetségein vagy főkonzulátusán szavazhatnak.

A Nemzeti Választási Iroda honlapján ([www.valasztas.hu](http://www.valasztas.hu)) célszerű meggyőződni arról, hogy Magyarország mely nagykövetségén, illetve főkonzulátusán működnek külképviseleti választási irodák. Ennek ismeretében nyújtsák be kérelmüket a külképviseleti névjegyzékbe vételre vonatkozóan.